আমি সোহেল হাসান গালিবের মতো গম্ভীর তত্ত্বালোচনার চেষ্টা করবো না। সে যোগ্যতা আমার নেই। একজন মনেপ্রাণে বাঙালি হিসেবে কয়েকটি কথা বলবো। সোহেল লিখেছেন, ‘বাঙালি মুসলমানের একটা বিরাট দায় বাঙালি হবার। আরব-ভূখণ্ডের সাথে তার যে একটা সম্পর্ক আছে, এই বুঝি তা ফাঁস হয়ে পড়ে।’ জাকির নায়েকীয় চিন্তাপুষ্ট হেফাজত ইসলাম অধ্যুষিত (তাকে আর প্রান্তিক আগাছা বলার সুযোগ আছে কি?) বঙ্গদেশে কেউ যদি বাঙালিত্ব ধরে রাখার জন্য বিপরীতমুখী কিছু প্রতিক্রিয়া দেখায় তাকে এত খারাপ লাগে কেন? এরা যে বাঙালিত্ব আর হিন্দুত্বকে প্রায় সমার্থক দাবি করছে তাদের ব্যাপারে একটি সরাসরি বাক্য ব্যয় করেননি লেখক। ‘ভূমিপুত্র হবার বাসনা’ যে একটি নিন্দ্যনীয় বিষয় তাও জানলাম, এ লেখা থেকে। ‘বাঙালি সেকুলাররা প্রকৃত প্রস্তাবে সাম্প্রদায়িক’ বাক্যটির মধ্যে সর্বোচ্চ পর্যায়ের সামানীকরণ তো আছেই, একে কারো কাছে বাবুনগরীয়ও মনে হতে পারে।